KLASA: P-546/23

URBROJ: 711-02-01/07-2024-07

Zagreb, 4. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Damira Velića, OIB: …………….., člana Uprave trgovačkog društva KOMUNALNO PODUZEĆE d.o.o. za vodoopskrbu, odvodnju i pročišćavanje otpadnih voda do 10. siječnja 2024.,** pokrenutom po službenoj dužnosti, na 61. sjednici održanoj 4. listopada 2024. godine donosi sljedeću

**ODLUKU**

1. **Obveznik Damir Velić, član Uprave trgovačkog društva KOMUNALNO PODUZEĆE d.o.o. za vodoopskrbu, odvodnju i pročišćavanje otpadnih voda do 10. siječnja 2024., nepodnošenjem imovinske kartice za 2022. godinu u zakonskom roku do 31. siječnja 2023. godine, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. izreke, obvezniku Damiru Veliću se izriče novčana sankcija u iznosu od 531,00 euro.**

**III. Nalaže se obvezniku Damiru Veliću da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-27119830515-54623.**

**IV. Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**

**V. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Damira Velića, člana Uprave trgovačkog društva KOMUNALNO PODUZEĆE d.o.o. za vodoopskrbu, odvodnju i pročišćavanje otpadnih voda do 10. siječnja 2024., utvrdilo da navedeni obveznik nije podnio imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku održanom dana 18. srpnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: Pp-546/23, URBROJ: 711-02-01/04-2024-03 od 18. srpnja 2024., koju je obveznik zaprimio 12. kolovoza 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest očitovao navodeći da je svoje obveze uredno ispunio i podnio imovinsku karticu za 2022. godinu. S tim u vezi ističe da je prethodno putem e-maila 13. travnja 2022. godine zaprimio Obavijest s podatkom koji se odnosi na otvaranje korisničkog računa i lozinke putem koje je ispunio propisani obrazac i time izvršio svoju obvezu. Obveznik navodi da, prema tome, u takvim okolnostima zaista ne vidi opravdani razlog radi kojih bi se sada pokrenuo postupak vezano za moguću povredu odredbe članka 10. stavka 4. ZSSI-a. U očitovanju obveznik navodi i podatak da je dostavio obavijest da je s danom 10. siječnja 2024. godine prestalo njegovo obnašanje dužnosti kod pravne osobe Komunalno poduzeće d.o.o., Knin i to člana Uprave-direktora, a radi ostvarenja prava iz sustava mirovinskog osiguranja.

U prilogu svog očitovanja obveznik je dostavio ispis e-mail poruke od 13. travnja 2022. kojom Povjerenstvo obavještava obveznika o otvaranju korisničkog računa putem kojeg se, između ostaloga, može podnijeti izvješće o imovinskom stanju u elektronskom obliku.

U tijeku postupka Povjerenstvo je izvršilo uvid u službenu bilješku Povjerenstva od 14. prosinca 2023., informativnu obavijest Povjerenstva od 29. prosinca 2023. o otvaranju predmeta, obavijest Povjerenstva KLASA: Pp-546/23, URBROJ: 711-02-01/04-2024-03 od 18. srpnja 2024. s podacima Hrvatske pošte d.d. o statusu pošiljke, očitovanje obveznika od 23. kolovoza 2024., sudski registar Trgovačkog suda u Zadru – Stalna služba u Šibeniku te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika, Registar imovinskih kartica i sudski registar Trgovačkog suda u Zadru – Stalna služba u Šibeniku utvrdilo da je Damir Velić profesionalno obnašao dužnost člana Uprave trgovačkog društva KOMUNALNO PODUZEĆE d.o.o. za vodoopskrbu, odvodnju i pročišćavanje otpadnih voda od 1. kolovoza 2017. do 10. siječnja 2024. Isto tako, uvidom u navedeni sudski registar utvrđeno je da su članovi društva Grad Knin i Općina Biskupija kao jedinice lokalne samouprave. Obveznik je stupanjem na snagu ZSSI-a 25. prosinca 2021. postao obveznikom tog Zakona sukladno članku 3. stavku 1. točki 40. istog te je kao takav dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznik Damir Velić nije podnio imovinsku karticu povodom godišnje obveze podnošenja za 2022. godinu do 31. siječnja 2023., niti je istu podnio naknadno. Obveznik je podnio samo jednu imovinsku karticu i to dana 2. kolovoza 2022. povodom stupanja na dužnost (pogrešno navedena svrha podnošenja „godišnja obveza podnošenja“).

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, budući je nesporno utvrđeno da obveznik Damir Velić nije u zakonskom roku do 31. siječnja 2023., sukladno citiranom članku 10. stavku 4. ZSSI-a, podnio imovinsku karticu povodom godišnje obveze podnošenja za 2022. godinu, imenovani je time počinio povredu članka 10. stavka 4. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu za 2022. godinu te ga se poziva da istu dostavi u što kraćem roku, kao i imovinsku karticu za 2023. godinu te imovinsku karticu povodom prestanka obnašanja dužnosti, koje obveznik također nije podnio.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 531,00 euro. Prilikom odmjeravanja vrste i visine sankcije, Povjerenstvo je kao otegotnu okolnost uzelo u obzir činjenicu da obveznik niti naknadno nije podnio predmetnu imovinsku karticu za 2022. godinu, dok je kao olakotnu okolnost uzelo činjenicu da obveznik nije imao ranije utvrđenih povreda odredbi ZSSI-a.

Slijedom navedenog, Povjerenstvo smatra da je izricanje novčane sankcije u iznosu od 531,00 euro primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Damir Velić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana